b'\n_START_ARTICLE_\nVienan runokyl\xc3\xa4t\n_START_PARAGRAPH_\nVienan runokylist\xc3\xa4 ker\xc3\xa4ttiin aikoinaan suurin osa siit\xc3\xa4 suomalais-karjalaisesta kansanrunoaineistosta, josta koottiin Kalevala. Runot ker\xc3\xa4ttiin Vienan Karjalan kylien ihmisilt\xc3\xa4, jotka eiv\xc3\xa4t osanneet lukea ja n\xc3\xa4in olivat tallentaneet runot muistiinsa perint\xc3\xb6n\xc3\xa4 vanhemmilta polvilta. Kylist\xc3\xa4 ker\xc3\xa4ttiin Kalevalan synnytt\xc3\xa4nyt aineisto. Runokyl\xc3\xa4t toimivat innoituksen aiheena my\xc3\xb6s vuosisadan vaihteen tienoilla Suomen kulttuuriel\xc3\xa4m\xc3\xa4ss\xc3\xa4 vallinneessa karelianismissa._NEWLINE_Merkitt\xc3\xa4vi\xc3\xa4 runokyli\xc3\xa4 olivat Vuokkiniemi, Latvaj\xc3\xa4rvi, Venehj\xc3\xa4rvi, Ponkalahti, Pirttilahti, T\xc5\xa1ena, Tollonjoki, Uhtua, Vuonninen, Lonkka, Jyv\xc3\xb6\xc3\xa4lahti, Haikola, Jyskyj\xc3\xa4rvi, Pistoj\xc3\xa4rvi, Paanaj\xc3\xa4rvi, Kontokki, Kostamus, Akonlahti, Rimpi, Kuivaj\xc3\xa4rvi, Hietaj\xc3\xa4rvi ja Vuokinsalmi. _NEWLINE_Runokylist\xc3\xa4 Rimpi, Kuivaj\xc3\xa4rvi ja Hietaj\xc3\xa4rvi sijaitsevat hallinnollisesti Suomen puolella Kuhmossa ja Suomussalmella aivan valtakunnanrajan l\xc3\xa4heisyydess\xc3\xa4.\n_START_SECTION_\nRunokyl\xc3\xa4t nyky\xc3\xa4\xc3\xa4n\n_START_PARAGRAPH_\nNykyaikana runokylien tilanne on yh\xc3\xa4 heikko, mutta elvytysty\xc3\xb6t\xc3\xa4 tehd\xc3\xa4\xc3\xa4n. Toisessa maailmansodassa kyli\xc3\xa4 tuhottiin ja suurin osa asukkaista joutui evakkoon. Monet perheet palasivat rikkonaisina takaisin. 1960\xe2\x80\x931970-luvuilla monet pienet, perspektiivitt\xc3\xb6min\xc3\xa4 pidetyt kyl\xc3\xa4t h\xc3\xa4vitettiin ja alueelle perustettiin Uhtuan sovhoosi. Kaikki asukkaat pakotettiin muuttamaan Uhtualle, Vuokkiniemeen tai Vuonniseen. Tavoitteena oli tehokas maataloustuotanto, asukkaiden keskitt\xc3\xa4minen palveluiden l\xc3\xa4helle, mutta my\xc3\xb6s rajaseudun kylien helpompi kontrollointi ja valvonta. Kyl\xc3\xa4t sijaitsivat rajavy\xc3\xb6hykkeell\xc3\xa4, ja olivat n\xc3\xa4in suljettua aluetta, jonne eiv\xc3\xa4t edes neuvostoliittolaiset saaneet menn\xc3\xa4 ilman erityist\xc3\xa4 lupaa. _NEWLINE_Tavoite elintason nostamisesta kaupunkien tasolle ja maataloustuotannon tehostamisesta ei toteutunut. Kostamukseen p\xc3\xa4\xc3\xa4tettiin rakentaa kaupunki ratkaisuksi taloudellisiin ongelmiin. Kaupunkiin muutti paljon vierasta v\xc3\xa4ke\xc3\xa4 muun muassa Ukrainan SNT:sta. Kostamuksesta tehtiin oma erillinen hallintoalue, ja 1980-luvulla aloitettiin suunnitelmat maataloustuotannon tehostamiseksi ja uudenaikaistamiseksi. _NEWLINE_Vuoteen 1956 saakka Vienan koulut toimivat suomeksi, ja lapset oppivat unohtamansa kielen uudelleen. Sen j\xc3\xa4lkeen siirryttiin kouluissa k\xc3\xa4ytt\xc3\xa4m\xc3\xa4\xc3\xa4n ven\xc3\xa4j\xc3\xa4\xc3\xa4, mik\xc3\xa4 oli karjalaisille t\xc3\xa4ysin vieras kieli. Karjalan kieli s\xc3\xa4ilyi hyvin kotikielen\xc3\xa4 1970-luvulle saakka, jolloin kiellettiin lastentarhoissa muun kuin ven\xc3\xa4j\xc3\xa4n puhuminen. Viel\xc3\xa4 nyky\xc3\xa4\xc3\xa4nkin on Vienan karjalaisperheiss\xc3\xa4 yleist\xc3\xa4, ett\xc3\xa4 vanhemmat osaavat ja puhuvat karjalaa, kun taas lapset ven\xc3\xa4j\xc3\xa4\xc3\xa4._NEWLINE_Neuvostoliiton romahduksen seurauksena alkoi runokylien elvytysty\xc3\xb6. Elvytysty\xc3\xb6t\xc3\xa4 tekev\xc3\xa4t Vienan runokyl\xc3\xa4t -projekti yhteisty\xc3\xb6ss\xc3\xa4 Arhippa Perttusen s\xc3\xa4\xc3\xa4ti\xc3\xb6n ja Juminkeko-s\xc3\xa4\xc3\xa4ti\xc3\xb6n kanssa. _NEWLINE_Runonlaulanta on nyky\xc3\xa4\xc3\xa4n katoamassa. En\xc3\xa4\xc3\xa4 vain harvat ihmiset osaavat perint\xc3\xb6n\xc3\xa4 kulkeneita runoja ja lauluja, eik\xc3\xa4 taitoa ole vanhaan tapaan siirtynyt nykyaikana ven\xc3\xa4l\xc3\xa4istyneille j\xc3\xa4lkipolville.'